Seun pleeg glo selfmoord oor rapportArgieffoto ŉ Graad 11-leerder van ŉ Gautengse skool het Woensdag glo sy eie lewe geneem nadat hy sy skoolrapport gekry het. Steve Mabona, woordvoerder van die provinsiale departement van onderwys, het Vrydag gesê die seun was ŉ leerder aan Strauss Secondary School in Ekangala, noord van Bronkhorstspruit. “Die seun se ma het na bewering op hom afgekom waar hy aan ŉ balk in die motorhuis gehang het. Paramedici is ontbied en hulle het die seun na die plaaslike kliniek geneem, waar hy met sy aankoms dood verklaar is,” het Mabona gesê. Die departement het sy skok en hartseer oor die voorval uitgespreek. “Dit is tragies dat so iets gebeur het. Om jou eie lewe te neem is nie ŉ opsie nie, aangesien daar beskikbare hulpbronne is om leerders by te staan. Die departement doen ŉ beroep op ouers en die gemeenskap om leerders se gedrag noukeurig dop te hou en betyds op te tree as hulle onraad vermoed,” het Mabona gesê. Mabona het gesê berading word voorsien aan almal wat deur die tragedie geraak word. Panyaza Lesufi, LUR vir onderwys in Gauteng, gaan die seun se familie Vrydagmiddag besoek. “Die departement doen ŉ beroep op leerders om nie hul eie lewe te neem nie. Om ŉ graad te druip beteken nie dit is die einde nie. Almal misluk in ŉ sekere stadium. Ons moet aangemoedig word om oor te begin en te strewe om ons doelwitte te bereik,” het Lesufi gesê. Leerders wat depressie ervaar, kan ondersteuning van Childline verkry deur hulle tolvry by 0800 055 555 te skakel.